Konsepplan gee koers aan Suid-Afrikaanse kannabisbedryf - Solidariteit WêreldSolidariteit Wêreld
Tuis › Nuuskantoor › Konsepplan gee koers aan Suid-Afrikaanse kannabisbedryf
Konsepplan gee koers aan Suid-Afrikaanse kannabisbedryf
Donderdag | 29 April | 2021
Die Departement van Landbou, Grondhervorming en Landelike Ontwikkeling het in 'n konsep-meesterplan wat onlangs bekendgestel is, wetgewende maatreëls voorgestel om die beperkings op die kommersialisering van kannabis en hennep op te hef.
Die meesterplan sluit die ondertekening van die Wetsontwerp op Kannabis vir Privaat Doeleindes in die boekjaar 2022/2023 in.
Dit volg op die uitspraak van die konstitusionele hof, wat in September 2018 beslis het dat die gebruik, besit en verbouing van kannabis in privaat wonings nie onwettig is nie en dat dit in Suid-Afrika toegelaat moet word.
Wat is kannabis?
Die woord kannabis is 'n taksonomiese term wat verwys na 'n soort blomplant wat lid is van die familie Cannabaceae en ongeveer 170 plantspesies insluit. Die genus word in drie spesies verdeel, naamlik Cannabis sativa, Cannabis indica en Cannabis ruderalis.
Hennep is 'n spesifieke soort kannabis wat wetenskaplik bekend staan as Cannabis sativa L. Alhoewel kannabis en hennep deel uitmaak van dieselfde familie en soms spesie, het hennep en kannabis verskillende chemiese eienskappe en kenmerke. Hennepplante bevat lae vlakke van die bedwelmende fitokannabinoïed, beter bekend as tetrahidrokannabinol of THK, waarvoor kannabis/dagga bekend is. Hennepplante bevat egter hoë vlakke van die niebedwelmende fitokannabinoïed kannabidiol (SSK).
Hennep is 'n veelsydige plant. Die steel van die plant kan gebruik word vir die vervaardiging van tekstiele of vir die ontwikkeling van biobrandstof. Die sade van hennep word geëet of gebruik om hennepsaadolie te vervaardig, terwyl KBD uit die blomme onttrek word en in velsorgprodukte gebruik word.Die konstitusionele hof het die parlement 24 maande vanaf die datum van die uitspraak gegee om die beslissing in ooreenstemming met Suid-Afrikaanse wette te bring. Die Wetsontwerp op Kannabis vir Privaat Doeleindes is ontwikkel om aandag te gee aan die kommer wat deur die konstitusionele hof geopper is.
Indien die Nasionale Vergadering die wetsontwerp aanvaar, sal dit beteken dat Suid-Afrika hennep as landbougewas verklaar, wysigings aan die Wet op Dwelms en Dwelmhandel gaan aanbring en 'n nuwe beleid en wetgewing vir die kommersialisering van kannabis gaan ontwikkel.
Dit sal onder toesig wees van 'n uitvoerende toesigkomitee wat bestaan uit vervaardigers, boereverenigings en verskillende staatsdepartemente, waaronder handel, nywerheid en mededinging, justisie en korrektiewe dienste, landbou, grondhervorming en landelike ontwikkeling, asook taakspanne en provinsiale daggakomitees.
Business Insider berig dat die departement 'n mededingende kannabisbedryf in Suid-Afrika op die been wil bring wat wêreldwyd kan meeding en meer kannabis vir plaaslike en uitvoerdoeleindes kan produseer en die belegging in navorsing in die bedryf sal verhoog.
Die departement is van mening dat die verdere ontwikkeling van die kannabisbedryf 'n bydrae sal lewer tot ekonomiese ontwikkeling, die verligting van armoede deur werkskepping, die bevordering van landelike ontwikkeling en inklusiewe deelname.
Volgens Business Insider is die Suid-Afrikaanse kannabisbedryf (wat grotendeels ondergronds bedryf is) reeds miljarde rande werd. Volgens een skatting kan die bedryf teen 2023 R27 miljard werd wees. Daar word beraam dat meer as 900 000 kleinskaalse boere in die Oos-Kaap, KwaZulu-Natal en ander provinsies al jare lank dagga verbou.
Volgens die meesterplan beplan die regering die volgende ingrypings:
Die ontwikkeling en ondersteuning van die groei en ontwikkeling van die vervaardigings- en produkontwikkelingsvermoë van die Suid-Afrikaanse kannabisbedryf.
Die oordrag van 'n duidelike en ondubbelsinnige boodskap oor die kannabisbedryf en verwante aangeleenthede aan alle belanghebbendes en ook die publiek.
Die verskaffing van 'n raamwerk vir onderwys- en opleidingsaangeleenthede ter ondersteuning van die kannabisbedryf.
Die implementering van teelprogramme vir nuwe kannabis- en hennepkultivars.
Die ondersteuning van navorsings- en ontwikkelingsprogramme vir die land se kannabisbedryf.
Die wysiging van bestaande wetgewing deur bestaande beperkings wat kommersialisering belemmer, uit die weg te ruim.
Die ontwikkeling van nuwe binnelandse en uitvoermarkte vir die Suid-Afrikaanse kannabisbedryf.
Die mobilisering en ondersteuning van boere om aan die waardekettings van kannabis deel te neem.
Die insluiting van inheemse kannabiskwekers in die waardeketting.
Kannabis vir persoonlike gebruik
Die regering het in September 2020 die Konsepwetsontwerp op Kannabis vir Privaat Doeleindes vir openbare kommentaar gepubliseer.
Die konsepwetsontwerp gee aan kannabisverbruikers, en ook aan diegene wat die plant wil verbou, 'n uiteensetting van die reëls wat toegepas moet word wanneer 'n persoon kannabis besit. Dit stel ook onder andere nuwe misdrywe in, asook bepalings vir persone wat vorige veroordelings vir die besit van kannabis ontvang het.
BusinessTech berig dat die konsepwetgewing bepaal dat 'n volwasse persoon, sonder vergoeding (geld), die voorgeskrewe hoeveelheid kannabisplantkweekmateriaal (sade), kannabisplante of kannabis vir persoonlike gebruik aan 'n ander volwasse persoon mag verskaf of van daardie persoon mag verkry.
Die konsepwetsontwerp bevat voorgeskrewe hoeveelhede vir persoonlike gebruik en verbouingsdoeleindes. Vir private gebruik word die volgende perke ingesluit:
Onbeperkte hoeveelheid saad en saailinge;
Vier plante wat blom vir diegene wat alleen woon, of agt vir huise met twee volwassenes of meer; en
600 g gedroogde kannabis vir 'n persoon wat alleen woon, of 1,2 kg per woning waar twee of meer volwassenes saam woon.
Die wetsontwerp maak ook voorsiening vir die private besit van kannabis in 'n openbare omgewing. 'n Persoon mag in die openbaar slegs 100 g kannabis in sy besit hê.
Die konsepwetsontwerp definieer "privaat" as om iets te hou, te stoor/berg of te vervoer op 'n manier wat dit uit die openbare oog hou. Die wetsontwerp definieer 'n "private plek" as enige plek, met inbegrip van 'n gebou, huis, kamer, afdak, hut, tent, motorhuis, woonwa, boot of grond of enige gedeelte daarvan waartoe die publiek nie toegang het nie.
Die konsepwetsontwerp bepaal dat elke volwasse persoon die volgende reëls vir persoonlike gebruik moet gehoorsaam:
Niks meer as die voorgeskrewe hoeveelheid kannabisplante mag in 'n private plek gekweek word nie;
Niks meer as die voorgeskrewe hoeveelheid kannabisplantkweekmateriaal mag besit word nie;
Niks meer as die voorgeskrewe hoeveelheid kannabis mag op 'n openbare plek in privaat besit wees nie;
Niks meer as die voorgeskrewe hoeveelheid kannabis mag op 'n privaat plek besit word nie; en
Niks meer as die voorgeskrewe hoeveelheid kannabisplante mag op 'n openbare plek besit word nie.
Sodra die gebruik en kweek van kannabis en hennep in Suid-Afrika vir medisinale en ander gebruike gewettig is, sal Suid-Afrika aansluit by lande soos Kanada, Australië, Finland, Duitsland, Israel en Italië wat die mediese gebruik van kannabis wettig verklaar het.
Volgens die konsepwetsontwerp is Suid-Afrika volgens Interpol die vierde grootste produsent van kannabis ter wêreld. Daar is na raming ongeveer 3,5 miljoen verbruikers in die land, waarvan die meeste verbruikers kannabis vir ontspanningsdoeleindes gebruik, alhoewel die medisinale gebruik van kannabis begin toeneem en dit ook deur medici as behandeling voorgeskryf word.
Govt has a new plan to boost SA's dagga industry – https://www.businessinsider.co.za/draft-national-cannabis-master-plan-2021-4
The difference between cannabis, hemp and marijuana explained – https://www.prima.co/magazine/what-s-what-hemp-cannabis-and-marijuana/
New cannabis rules proposed for South Africa – to be introduced within next 2 years – https://businesstech.co.za/news/lifestyle/482625/new-cannabis-rules-proposed-for-south-africa-to-be-introduced-within-next-2-years/
Draft master plan gives impetus for development of a cannabis industry – https://www.businesslive.co.za/bd/national/2021-04-11-draft-master-plan-gives-impetus-for-development-of-a-cannabis-industry/
Cannabis bill to be law by 2023 – https://www.moneyweb.co.za/news/economy/cannabis-bill-to-be-law-by-2023/